**S. Bernardi Claraevallensis**

**Ad milites Templi de laude novae militiae liber**

**CAPUT PRIMUM. De laude novae militiae**

**Articulus primus**

**(B)**

Novum militiae genus ortum nuper auditur in terris, et in illa regione, quam olim in carne praesens visitavit Oriens ex alto: ut unde tunc tenebrarum principes exturbavit, inde et modo ipsorum satellites, filios diffidentiae, exterminet, faciens etiam nunc redemptionem plebis suae. Novum, inquam, militiae genus, et saeculis inexpertum: qua gemino pariter conflictu infatigabiliter decertatur, tum adversus carnem, tum contra spiritualia. Et quidem ubi solis viribus corporis corporeo fortiter hosti resistitur, id quidem ego tam non judico mirum, quam nec rarum existimo. Sed et quando animi virtute vitiis sive daemoniis bellum indicitur, ne hoc quidem mirabile, etsi laudabile dixerim. Caeterum cum uterque homo suo quisque gladio potenter accingitur, suo cingulo nobiliter insignitur; quis hoc non aestimet dignissimum, quod adeo liquet esse insolitum? Impavidus profecto miles, et omni ex parte securus, qui animum fidei lorica induitur. Nec daemonem timet, nec hominem, nec vero mortem formidat, qui mori desiderat. Quid enim vel vivens, vel moriens metuat, cui vivere Christus est, et mori lucrum? Stat quidem fidenter libenterque pro Christo; sed magis cupit dissolvi, et esse cum Christo. Securi igitur procedite, milites, et intrepido animo inimicos crucis Christi propellite, illud sane vobiscum in omni periculo replicantes: Sive vivimus, sive morimur, Domini sumus (Rom. XIV, 8). Quam gloriosi revertuntur victores de praelio! quam beati moriuntur martyres in praelio! Gaude, fortis athleta, si vivis et vincis in Domino: sed magis exsulta et gloriare, si moreris et jungeris Domino. Vita quidem fructuosa, et victoria gloriosa: sed utrique mors sacra jure praeponitur. Beati qui pro Domino moriuntur!